**Szám:** ÖNK/1-9/2024.

## **ELŐTERJESZTÉS**

## **Veszprém Megyei Jogú Város Önkormányzatának**

## **2024. szeptember 26-i**

## **Közgyűlésére**

**Tárgy:** Döntés Veszprém Megyei Jogú Város Karbonsemleges stratégiájának jóváhagyásáról

**Előterjesztő:** Brányi Mária alpolgármester

**Az előterjesztés előkészítésében részt vett:** Dr. Józsa Tamás

kabinetfőnök, irodavezető

Szajkó Viktória csoportvezető

**Az előterjesztést megtárgyalta:** Veszprém MJV Önkormányzata Közgyűlésének:

Közjóléti Bizottsága

Köznevelési, Ifjúsági, Sport és Civil Bizottsága

Pénzügyi és Költségvetési Bizottsága

Tulajdonosi Bizottsága

Városstratégiai és Városmarketing Bizottsága

Ügyrendi és Igazgatási Bizottsága

A döntés meghozatala **egyszerű** többséget igényel.

**Az előterjesztés törvényességi felülvizsgálatát végezte:**

|  |  |
| --- | --- |
|  | dr. Lohonyai Bernadett  aljegyző, irodavezető |

**Tisztelt Közgyűlés!**

Veszprém régóta kiemelt figyelmet fordít a környezet és a természet megóvására, a káros éghajlatváltozás elleni védelemre, a fenntartható energiagazdálkodásra, a város életminőségére.

Veszprém Megyei Jogú Város Önkormányzata elkészíttette az Integrált Településfejlesztési Stratégia (ITS), az Energetikai Stratégia, a frissített Fenntartható Városi Mobilitási Terv (SUMP), a Hőség és UV-riadó terv, Környezetvédelmi Program, Zöldfelületi Stratégia és a Fenntartható Energia- és Klíma Akcióterv (SECAP) c. dokumentumokat. Veszprém Megyei Jogú Város Fenntartható Városfejlesztési Stratégiája 2021-2027 (FVS) pedig – komprehenzíven összegezve a város fejlesztési céljait – a zöld átállás menetrendjére is javaslatot tett.

2020-ban az Európai Unió vezetői elfogadták a Green Deal megállapodást, melynek értelmében 2050-re a klímasemlegesség elérését kívánják a résztvevő országok elérni. Az Európai Bizottság 2021. július 14-i „Fit for 55” vagy „Irány az 55%” csomagja az Európai Unió 2030-as nettó kibocsátás csökkentési célját 55%-ban határozta meg az 1990-es bázishoz viszonyítva, hogy a klímasemlegesség 2050-re megvalósulhasson.

2022. május 18-án megjelent a REPowerEU tervezet, amelyben a kötelező energiamegtakarítási célnak 13%-ra, a megújuló energiaforrások arányának 45%-ra emelése és a megújuló hidrogénre való átállás felgyorsítása szerepel 2030-as céldátummal.

Annak érdekében, hogy a folyamatosan szigorodó kibocsátáscsökkentést célzó rendszerben Veszprém meg tudja tartani a kiemelt helyét, fontos volt egy olyan Karbonsemleges Stratégia elkészítése, amely aktualizálja, összefoglalja az eddig elkészült különféle ágazati és átfogó stratégiák célkitűzéseit, menetrendjeit, és 2030-ig végrehajtható és finanszírozható cselekvési tervet (benne priorizált és kidolgozott akciókkal) fogalmaz meg.

Veszprém Megyei Jogú Város Önkormányzata a fenti célok elérése érdekében egyedi támogatási kérelmet nyújtott be „Karbonsemleges Veszprém 2030 c. stratégia elkészítése” tárgyában 2022. június 16-án.

Az Energiaügyi Minisztérium Energetikáért és Klímapolitikáért Felelős Államtitkára 2023. szeptember 10-i levelében támogatásra javasolta a megvalósítani tervezett stratégiát, tekintettel arra, hogy a projekt hozzájárul az energia- és klímapolitikai célok megvalósításához.

A Támogatói Okirat 2023. december 8-tól hatályos.

2024. január 16-án vállalkozói szerződést kötöttünk a beszerzési eljárás során legjobb ajánlatod adó Teqtos Kft.-vel, az általuk készített stratégia helyzetelemző részből és akciótervből áll.

A stratégia célrendszere a mitigáció, reziliencia és adaptáció hármasán alapul.

A városok széleskörű lehetőségeket kínálnak a mély szén-dioxid-mentesítésre, mert koncentrálják a lakosságot, az infrastruktúrát és a tevékenységeket. A mitigáció sikeres megvalósításának 3 átfogó és integrált stratégiája

* a városi energia- és anyagigény csökkentése,
* a városi energiaellátás átállítása nulla szén-dioxid-kibocsátású villamos energiára, üzemanyagokra és alapanyagokra,
* a városi ellátási láncokban a szén-dioxid-megkötés fokozása, a kibocsátás csökkentése.

Öt átfogó stratégiai területen: politika és irányítás, rugalmasság és alkalmazkodás, megújuló energia, technológia és innováció és a közösségi elkötelezettség és oktatás (szemléletformálás) és öt specifikus stratégiai területen: energiahatékony épületek, vízgazdálkodás, hulladékgazdálkodás, fenntartható közlekedés és a városi zöldítés javasol intézkedéseket és nagyhatású programokat a helyzetelemzés, illetve bemutatja az üvegházhatású-gáz kibocsátás és elnyelés jelenlegi mértékét Veszprémben.

Az akcióterv összesen 36 projektjavaslatot fogalmaz meg a specifikus stratégiai területekhez, illetve minden területen meghatároz kitörési pontot jelentő komplex „zászlóshajó” projektjavaslatokat.

Kérem a Tisztelt Közgyűlést, az előterjesztést megvitatni és a határozati javaslatot elfogadni szíveskedjék.

**Veszprém,** 2024. augusztus 3.

|  |  |
| --- | --- |
|  | **Brányi Mária** |

**HATÁROZATI JAVASLAT**

**Veszprém Megyei Jogú Város Önkormányzata Közgyűlésének**

**…./2024. (…..) határozata**

**Veszprém Megyei Jogú Város Karbonsemleges stratégiájának jóváhagyásáról**

Veszprém Megyei Jogú Város Önkormányzatának Közgyűlése megtárgyalta a *„Döntés Veszprém Megyei Jogú Város Karbonsemleges stratégiájának jóváhagyásáról”* című előterjesztést, és az alábbi döntést hozta:

1. Veszprém Megyei Jogú Város Önkormányzatának Közgyűlése jóváhagyja Veszprém Megyei Jogú Város Karbonsemleges stratégiáját a határozat mellékletében foglaltak szerint.
2. Veszprém Megyei Jogú Város Önkormányzatának Közgyűlése felhatalmazza a polgármestert, hogy a jóváhagyott stratégiát a támogatást nyújtó Energiaügyi Minisztérium részére továbbítsa.

**Határidő:** 2. pont:2024. október 1.

**Felelős:** Porga Gyula polgármester

**A végrehajtás előkészítéséért felelős köztisztviselő:**

Dr. Józsa Tamás kabinetfőnök, irodavezető

**Veszprém,** 2024. szeptember 26.

|  |  |
| --- | --- |
| **Porga Gyula s.k.**  polgármester | **dr. Dancs Judit s.k.**  jegyző |