**Szám:** ÖNK/1-9/2024.

**ELŐTERJESZTÉS**

**Veszprém Megyei Jogú Város Önkormányzata**

**2024. szeptember 26-i**

**Közgyűlésére**

**Tárgy**: Döntés a Veszprémi Petőfi Színház igazgatójának megbízásáról

**Előterjesztő:** dr.Hegedűs Barbara alpolgármester

**Az előterjesztés előkészítésében részt vett:** Takács Zoltán irodavezető

Kovács Judit csoportvezető

Szentai Kitti csoportvezető

**Az előterjesztést megtárgyalta:** Veszprém MJV Önkormányzat Közgyűlésének:

Közjóléti Bizottsága

Ügyrendi és Igazgatási Bizottsága

A döntés meghozatala **minősített** többséget igényel.

**Az előterjesztés törvényességi felülvizsgálatát végezte:**

dr. Lohonyai Bernadett

aljegyző, irodavezető

**Tisztelt Közgyűlés!**

A Veszprémi Petőfi Színház igazgatójának, Oberfrank Pálnak a magasabb vezetői megbízatása 2025. január 31-én lejár.

Az előadó-művészeti szervezetek támogatásáról és sajátos foglalkoztatási szabályairól szóló 2008. évi XCXIX. törvény (a továbbiakban: előadó-művészeti törvény) és az előadó-művészeti szervezet vezetőjének választására irányuló pályázati eljárásról és a munkakör betöltésének szabályairól szóló 155/2017. (VI. 15.) Korm. rendelet (a továbbiakban: Korm. rendelet) alapján a Veszprémi Petőfi Színház igazgatói munkakörének betöltésére pályázatot kellett kiírni.

A pályázati felhívás tartalmáról és a Véleményező Bizottság felállításáról átruházott hatáskörben eljárva Veszprém Megyei Jogú Város Önkormányzata Közgyűlésének Közjóléti Bizottsága 2024. júniusban döntött a 130/2024. (VI. 17.) és 131/2024. (VI. 17.) határozatával.

A Közjóléti Bizottság a Korm. rendelet alapján a munkakör betöltéséhez az alábbi feltételeket jelölte meg:

* büntetlen előélet, a pályázó ne álljon a foglalkozás gyakorlásától eltiltó jogerős ítélet hatálya alatt
* cselekvőképesség
* iskolai végzettség: szakirányú felsőfokú végzettség (felsőfokú oktatási intézményben szerzett, az intézmény alaptevékenységének megfelelő felsőfokú végzett és szakképzettség) vagy jogász vagy közgazdász szakképzettség. A szakirányú felsőfokú végzettség és szakképzettség megszerzésének követelménye alól a Kossuth-díjban, a Magyar Köztársaság Kiváló Művésze és a Magyar Köztársaság Érdemes Művésze, valamint a Magyarország Kiváló Művésze és Magyarország Érdemes Művésze díjban részesített; a művészet tudományterületen színházművészet, zeneművészet, tánc- és mozdulatművészet tudományágban tudományos (PhD vagy DLA) fokozatot szerzett személy mentesül.
* szakmai gyakorlat: legalább ötéves szakmai gyakorlat (valamely előadó-művészeti szervezetnél, a szervezet alaptevékenységének megfelelő és ahhoz közvetlenül kapcsolódó munkakörben, munkavégzésre irányuló egyéb jogviszony esetében pedig az ilyen feladatkörben eltöltött idő) vagy legalább hároméves előadó-művészeti szervezetben szerzett vezetői gyakorlat (valamely előadó-művészeti szervezetnél vezetői vagy magasabb vezetői munkakörben vagy e feladatkörben munkavégzésre irányuló egyéb jogviszonyban eltöltött idő)
* egészségügyi alkalmasság
* vagyonnyilatkozat-tételi eljárás lefolytatása.

A pályázathoz csatolni kellett:

* motivációs levél
* fényképes szakmai önéletrajz
* 3 hónapnál nem régebbi erkölcsi bizonyítvány (vagy a kikérésről szóló igazolás)
* iskolai végzettséget igazoló okirat(ok) másolata(i) vagy az állami kitüntetés(ek, díj(ak) vagy a tudományos fokozat megszerzését igazoló oklevél másolata(i)
* szakmai/vezetői gyakorlatot bizonyító igazolás(ok)
* az intézmény vezetésére, fejlesztésére vonatkozó szakmai program
* bérigény megjelölése (havi személyi alapbér bruttó összege Ft-ban, egyéb személyi juttatások juttatási formánként havi szinten összesen bruttó Ft-ban)
* foglalkozás-egészségügyi orvosi igazolás a pályázó egészségügyi alkalmasságáról
* a pályázó nyilatkozata arról, hogy megválasztása esetén vagyonnyilatkozat-tételi kötelezettségének eleget tesz
* a pályázó nyilatkozata arról, hogy nem áll cselekvőképességet korlátozó vagy kizáró gondnokság alatt
* a pályázó nyilatkozata arról, hogy a pályázati anyagában foglalt személyes adatainak a pályázati eljárással összefüggő kezeléséhez, valamint a Korm. rendelet 6. § (5) bekezdése szerinti nyilvánosságra hozatalhoz hozzájárul
* a pályázó nyilatkozata arról, hogy megválasztása esetén az Mt. 211. §-a szerinti összeférhetetlenség fennáll-e, ha igen, akkor megjelölve az összeférhetetlenség konkrét jellegét, formáját
* a pályázó nyilatkozata arról, hogy a közgyűlésen zárt ülésen történő tárgyalást kér-e vagy sem
* a pályázó nyilatkozata arról, hogy az intézmény vezetésére, fejlesztésére vonatkozó szakmai programja Veszprém város honlapján megjelentetésre kerülhet-e vagy sem (a nyilatkozat letölthető a [www.veszprem.hu](http://www.veszprem.hu) honlap Hirdetmények/Állásajánlatok menüből).

A pályázat alapján a munkaviszony/vezetői megbízás öt év határozott időtartamra jön létre, 2025. február 1. napjától 2030. január 31. napjáig.

A pályázati felhívásra 2024. augusztus 23. napjáig 1 db pályázat érkezett Oberfrank Pál igazgató részéről. A pályázati dokumentáció megtekinthető a Polgármesteri Hivatal 304-es irodájában.

A jogszabály szerinti összetétel alapján felállított Véleményező Bizottság 2024. szeptember 9. napján tartotta meg ülését. A bizottság tagjai:

Dr. Hegedűs Barbara alpolgármester,

Halmay Gábor, a Közjóléti Bizottság elnöke,

Dr. Rózsás Péter, a Kulturális és Innovációs Minisztérium Kultúráért Felelős Államtitkárságának kabinetfőnöke, a miniszter képviseletében,

Rátóti Zoltán, a Nemzeti Színház stratégiai igazgatója, a Színházművészeti Bizottság képviseletében,

Szabó Tibor, a szombathelyi Weöres Sándor Színház igazgatója, a Színházművészeti Bizottság képviseletében,

Szikora János, a székesfehérvári Vörösmarty Színház igazgatója, a Színházművészeti Bizottság képviseletében,

Crespo Rodrigo, a tatabányai Jászai Mari Színház, Népház igazgatója, a Színházművészeti Bizottság képviseletében,

Cziráki Miklós műszaki vezető, a Veszprémi Petőfi Színház munkatársa, a munkavállalók és az előadó-művészeti szervezetnél munkavégzésre irányuló jogviszonyban foglalkoztatottak képviseletében.

A bizottságnak nem volt szakszervezeti delegált tagja, mivel az intézményben nem működik szakszervezet.

A delegáltak közül Szikora János előre jelezte távollétét.

A szakmai bizottság 7 tagja megvizsgálta és értékelte a pályázatot, amelyet formai szempontból érvényesnek talált.

**Oberfrank Pál** a vezetői állás betöltéséhez szükséges előírt feltételekkel rendelkezik: cselekvőképes, büntetlen előéletű, nem áll a tevékenység folytatását kizáró foglalkozástól eltiltás hatálya alatt, a jogszabályban meghatározott szakirányú felsőfokú végzettséggel és szakképzettséggel, valamint az elvárt szakmai/vezetői gyakorlattal rendelkezik, a kért okiratokat hiánytalanul benyújtotta. A Külkereskedelmi Főiskolán 1986-ban végzett külkereskedelemi üzemgazdászként, majd 1991-ben szerzett a Színművészeti Főiskolán színészművész diplomát. Angol és francia nyelvből középfokú nyelvvizsgával rendelkezik. 2013-ban Jászai Mari díjat, 2019-ben Magyarország Érdemes Művésze díjat, 2023-ban Kossuth-díjat adományoztak részére. 2010. február 1-től a Veszprémi Petőfi Színház igazgatója.

A munkavállalók által delegált képviselő bemutatott egy okiratot, amely szerint a munkavállalók 87%-a támogatja igazgató úr pályázatát.

Ezt követően a Véleményező Bizottság meghallgatta a pályázót, majd valamennyi szempontot mérlegelve szavazott, amelynek eredményeképpen 7 igen, 0 nem, 0 tartózkodó szavazattal támogatta Oberfrank Pál megbízását.

A Véleményező Bizottság összegző véleményét az előterjesztés melléklete tartalmazza.

A vezetői megbízásról a Véleményező Bizottság véleményének figyelembevételével Veszprém Megyei Jogú Város Önkormányzatának Közgyűlése dönt.

Oberfrank Pál nem kérte zárt ülés tartását.

A döntést Veszprém Megyei Jogú Város Önkormányzata Közgyűlésének az Önkormányzat Szervezeti és Működési Szabályzatáról szóló 39/2014. (X. 31.) önkormányzati rendelet 42. § (2) bekezdése és Magyarország helyi önkormányzatairól szóló 2011. évi CLXXXIX. törvény 42. § 2. pontja alapján minősített többséggel kell meghozni.

Kérem a Tisztelt Közgyűlést, hogy az előterjesztést megtárgyalni és a határozati javaslatot elfogadni szíveskedjen.

**Veszprém,** 2024. szeptember 10.

**Dr. Hegedűs Barbara**

**HATÁROZATI JAVASLAT**

**Veszprém Megyei Jogú Város Önkormányzata Közgyűlésének**

**…/2024. (…) határozata**

**a Veszprémi Petőfi Színház igazgatójának megbízásáról**

Veszprém Megyei Jogú Város Önkormányzata Közgyűlése megtárgyalta a *„Döntés a Veszprémi Petőfi Színház igazgatójának megbízásáról”* című előterjesztést, és az alábbi döntést hozta:

1. Veszprém Megyei Jogú Város Önkormányzatának Közgyűlése a Veszprémi Petőfi Színháznál munkaviszonnyal rendelkező Oberfrank Pált megbízza az intézmény igazgatói munkakörének ellátásával 2025. február 1. napjától 2030. január 31. napjáig terjedő időtartamra.
2. Veszprém Megyei Jogú Város Önkormányzatának Közgyűlése felkéri a polgármestert, hogy az igazgatói munkakör betöltéséhez szükséges munkáltatói okiratok elkészíttetéséről gondoskodjon.

**Határidő:** 2. pont: 2025. január 31.

**Felelős:** Porga Gyula polgármester

**A végrehajtás előkészítéséért felelős köztisztviselő:**

Szentai Kitti csoportvezető

**Veszprém,** 2024. szeptember 26.

|  |  |
| --- | --- |
| **Porga Gyula s.k.** | **dr. Dancs Judit s.k.** |
| polgármester | jegyző |