**Szám:** ÖNK/1-9/2024.

**ELŐTERJESZTÉS**

**Veszprém Megyei Jogú Város Önkormányzatának**

**2024. szeptember 26-i**

**Közgyűlésére**

**Tárgy:** Döntés az „Európa Sportrégiója 2026” cím elnyerése érdekében pályázat benyújtásáról

**Előterjesztő:** Porga Gyula polgármester

**Az előterjesztés előkészítésében részt vett:** Dr. Józsa Tamás

kabinetfőnök, irodavezető

Markovits Aliz

vezérigazgató, VEB 2023 Zrt.

**Az előterjesztést megtárgyalta:** Veszprém MJV Önkormányzata Közgyűlésének:

Közjóléti Bizottsága

Köznevelési, Ifjúsági, Sport és Civil Bizottsága

Pénzügyi és Költségvetési Bizottsága

Tulajdonosi Bizottsága

Városstratégiai és Városmarketing Bizottsága

Ügyrendi és Igazgatási Bizottsága

A döntés meghozatala **egyszerű** többséget igényel.

**Az előterjesztés törvényességi felülvizsgálatát végezte:**

|  |  |
| --- | --- |
|  | dr. Lohonyai Bernadett  aljegyző, irodavezető |

**Tisztelt Közgyűlés!**

A Veszprém-Balaton Európa Kulturális Fővárosa 2023 program sikeres megvalósítása során kialakult példaértékű régiós együttműködés a programsorozat egyik legjelentősebb és legértékesebb eredménye. Veszprém város kezdeményezésével elindult együttműködés hosszú távú megtartása az Önkormányzat fontos célkitűzései közé tartozik. A régiót átszövő erős kapcsolatrendszer fenntartása és továbbfejlesztése érdekében szükséges annak új tartalommal való megtöltése. Ennek egyik jó megnyilvánulási lehetősége, hogy Veszprém város a Balaton és Bakony régióját képviselve pályázatot nyújt be az „Európa Sportrégiója 2026” cím elnyerése érdekében Veszprém és további 99 település részvételével.

A cím odaítéléséről az Európai Fővárosok és Városok Sportszövetsége, a brüsszeli székhelyű, 1999-ben alapított ACES rendelkezik, mely az Európai Bizottság és az UNESCO hivatalos partnere. A címet minden évben több kategóriában írják ki, és több pályázó is elnyerheti, egy országból azonban évente csak egy pályázó jelentkezését fogadják el kategóriánként. Az előzetes jelentkezés a szándéknyilatkozat aláírásával és 6000 euró nevezési díj kifizetésével válik teljessé. Veszprém részéről a sportrégió kategóriában tervezzük a pályázat benyújtását a 2026-os évre vonatkozóan. A cím elnyerése nem jár támogatási lehetőséggel, azonban jelentős újabb mérföldkő lenne a régió életében, amely hazánk egyik leggazdagabb területe a szabadidős lehetőségeket tekintve.

A pályázat előkészítését és koordinálását a Veszprém-Balaton 2023 Zrt. végzi külön díjazás nélkül. Az előkészítési munkák szakmai irányítására Kiss Balázs olimpiai bajnokunkat kértem fel, akinek a vezetésével 2024 júliusától egy 16 fős szakmai team alakult meg, akik mindannyian társadalmi megbízatásban vállalták ezt a feladatot.

Az alábbi 5 fő és általános célkitűzés megvalósítását kell kötelező jelleggel végigvezetni a pályázati koncepción:

1. A mozgás és a sportolás öröme meg kell jelenjen a gondolkodásban,

2. A sikerek és kiemelkedő eredmények elérésére való törekvés,

3. A közösségben való gondolkozás,

4. A fair play és sportszerűség vissza kell, hogy tükröződjön a pályázatban,

5. Az egészséges életmód és a tömegsport támogatása központi elem.

A pályázat keretén belül 12 témakör kapcsán kell válaszokat adnunk, illetve kifejteni az elképzeléseket:

1. Sportinfrastruktúra és sportlétesítmények bemutatása (teljes „leltár” kültéri és beltéri lehetőségekről, funkciókról, tervezett beruházásokról, sportra fordított költségvetésekről).

2. A sportlétesítményekhez és sporttevékenységekhez való hozzáférhetőség (egyesületek, klubok működése, nyilvánosság hozzáférési lehetősége) biztosítása és kihasználtságuk.

3. A helyi klubok és egyesületek, valamint a lakossági sportklubok vagy sportszervezetek részvétele bajnokságokban (egyesületek, klubok részletes listája, azok önkénteseinek szerveződése).

4. A város által közvetlenül megvalósított vagy támogatott sportkezdeményezések, események vagy projektek (nyilvános sportesemények listája, sportügyekben fontos szervezetekkel történő együttműködések, polgári létesítmények használatából származó befektetések megtérülése) felsorolása, bemutatása.

5. Intézkedések az egészség és a hátrányos helyzetű csoportok integrációjának előmozdítása érdekében, a sporton keresztül tett intézkedések minden társadalmi osztályban (sporttal kapcsolatos egészségügyi programok, speciális korosztályos sportlehetőségek, lehetőségek fogyatékossággal élők vagy speciális szociális háttérrel rendelkezők számára, továbbképzési lehetőségek edzők és oktatók részére).

6. Sportolók aránya a lakosságban (egyesületi tagsággal rendelkezők száma, intézkedések a sportolás növekedésére a lakosság körében).

7. A környezeti fenntarthatóság növelése (energiatakarékosság, megújuló energiaforrások használata, hulladéktermelés csökkentése, ezzel a témával kapcsolatos lakossági tájékoztatás és promóció).

8. A sportturizmus előmozdítása (sportturisztikai imázs, szakpolitikai intézkedések, gazdasági szereplőkkel való találkozási pontok).

9. Kommunikációs terv a pályázat népszerűsítésére.

10. A városi és a helyi, regionális és országos szintű sport vagy politikai intézmények közötti kapcsolatok bemutatása (e szervek közötti megállapodások a sport népszerűsítése érdekében, sporttal kapcsolatos gazdasági befektetések, várható új befektetések a pályázat segítségével).

11. Pályázati célok és lehetséges tevékenységek Európa Sportrégiójaként (társadalmi előnyök, ACES alapelvek érvényesülése).

12. A cím viselésének évére tervezett események/sporttevékenységek ütemterve (sportesemények, konferenciák, szemináriumok, kongresszusok).

Amennyiben a pályázatban valamit nem tudunk teljesíteni a 12 pontból, az nem hiányosságként értékelendő, hanem fejlesztendő területként kell definiálni, melynek elérésében ez a cím segíteni fog.

A fentiekben foglaltakhoz kapcsolódóan az adatok begyűjtése 2024 augusztusában elkezdődött és ősz végéig folyamatosan tart. A programhoz eddig 48 település kapcsolódott a térségből (2024. augusztus 7-i adat), ezért az adatszolgáltatásokkal kapcsolatban velük állunk jelenleg párbeszédben. Az adatgyűjtéseket azonban a Veszprémi Tankerületi Központ, az ahhoz tartozó oktatási intézmények, a Veszprém Vármegyei Önkormányzat és dr. Schmidt Ádám, a Honvédelmi Minisztérium sportért felelős államtitkára személyes közreműködéssel is támogatja.

Az adatgyűjtéssel párhuzamosan a 16 fős szakmai stábbal ősztől folyamatos, havi rendszerességgel konzultációk, workshopok zajlanak a pályázat filozófiájának, a fejlesztési irányok kidolgozásának érdekében. Az a célunk, hogy a régió adottságaihoz illeszkedő, fenntartható, a mozgás örömére, a szabadidő tartalmas eltöltésére és a legkülönbözőbb társadalmi csoportok számára elérhető, a legújabb trendeknek megfelelő minőségben kínáljunk sportszolgáltatásokat. A pályázatnak ugyanakkor nem célja a versenysport fejlesztése, hanem elsődleges célja a legszélesebb korcsoportok, valamint a hátrányos helyzetűek bevonása a rendszeres, hétköznapi életbe beilleszthető testmozgásba.

A pályázat arra sarkallja résztvevőit, hogy szponzori rendszereket építsenek ki, így a sporttámogatásokra fordítandó összeget osszák meg az állami, gazdasági és társadalmi szereplők között.

A pályázatot 2025. május 31-ig tervezi elkészíteni a Veszprém-Balaton 2023 Zrt. Az ezt követő késő nyári, kora őszi időszakban érkezik a szakmai zsűri a helyszíni látogatásra, ahol személyesen is értékelni fogja a pályázatban leírtakat és vállaltakat, majd decemberben születik döntés a 2026-ban esedékes címről.

A cím elnyerése után lehetőségünk van a korábbi nyertesek szervezetéhez csatlakozni évi 1000 euró tagsági díj befizetése ellenében. Ez a szervezet az együttműködések fenntartásában és további pályázatokban nyújt segítséget.

Az EPSI (European Platform for Sport Innovation) egy brüsszeli székhelyű nonprofit ernyőszervezet, amely a sportban és az összes szomszédos ágazatban, például a szabadidő, az egészségügy, a turizmus és más ágazatokban történő innovációra összpontosít. A cím elnyerésével Veszprém automatikusan tag lesz ebben a szervezetben, amely további előnyökkel jár, elsősorban a további pályázatokban való részvételhez kapcsolódóan. A tagság azért is előnyös, mert éves díja alapesetben 1000 euró lenne, de a nyerteseknek ezt nem kell kifizetni.

Az Európa Sportrégiója 2026 cím egy újabb európai láthatóságot biztosít a régiónak ezúttal a mozgás öröme, az egészséges életmód területén. Általános tapasztalat, hogy a nyertes régiók lakossága körében látványosan emelkedik a rendszeres testmozgást végzők aránya, változik a sporthoz való viszonyulás, és javul a közösségi élet, valamint a versenyszellem. Természetesen ezt az évet is nagyfokú médiafigyelem kíséri, továbbá jelentős az ágazatba történő új befektetések aránya, és a létesítményfejlesztésekre is használható a lehetőség.

Bízunk benne, hogy közös erőfeszítéseink révén egy példamutató és sikeres sportprogramot valósíthatunk meg, amely inspirációt nyújt Európa más régiói számára is. Távlati célunk, amit 2030-ra kívánunk elérni, hogy Veszprém és a Bakony-Balaton régió a harmónia, a magas életminőség és az erős közösségek régiója legyen, és páratlan egységet kínáljon a kiegyensúlyozott, minőségi életmód minden feltételének.

A Veszprém 2030-as városfejlesztési stratégiában megfogalmazott fenti célok eléréséhez tehát egy újabb mérföldkő lehet a pályázat benyújtása, amihez kérem a tisztelt képviselők egyhangú támogatását.

A pályázati regisztrációs díj. 6000 euró (2,4 millió forint) befizetéséhez a 2024. szeptemberi költségvetés módosítással képezünk új, külön előirányzatot, amely lehetővé teszi a határozatban foglalt döntést követően a jelentkezésünk mielőbbi véglegesítését.

Kérem a Tisztelt Közgyűlést az előterjesztés megtárgyalni és a határozati javaslatot elfogadni szíveskedjen.

**Veszprém,** 2024. augusztus 22.

**Porga Gyula**

**HATÁROZATI JAVASLAT**

**Veszprém Megyei Jogú Város Önkormányzata Közgyűlésének**

**……./2024. (…..) határozata**

**az „Európa Sportrégiója 2026” cím elnyerése érdekében pályázat benyújtásáról**

Veszprém Megyei Jogú Város Önkormányzatának Közgyűlése megtárgyalta a *„Döntés az „Európa Sportrégiója 2026” cím elnyerése érdekében pályázat benyújtásáról”* című előterjesztést, és az alábbi döntést hozta:

1. Veszprém Megyei Jogú Város Önkormányzatának Közgyűlése egyetért a régiós együttműködésben megvalósítandó „Európa Sportrégiója 2026” elnevezésű cím elnyerésére irányuló pályázat benyújtásával.
2. Veszprém Megyei Jogú Város Önkormányzatának Közgyűlése felhatalmazza a polgármestert az „Európa Sportrégiója 2026” cím elnyerése érdekében a jelentkezéshez szükséges regisztrációs díj befizetésére, a pályázat szakmai tartalmának részletes kidolgozására és a pályázat benyújtására.

**Határidő:** 2. pont: a regisztrációs díj befizetésére: 2024. október 1.

a pályázat szakmai tartalmának kidolgozására és benyújtására: 2025. május 1.

**Felelős:** Porga Gyula polgármester

**A végrehajtás előkészítéséért felelős köztisztviselő:**

Dr. Józsa Tamás kabinetfőnök, irodavezető

**Veszprém,** 2024. szeptember 26.

|  |  |
| --- | --- |
| **Porga Gyula s.k.**  polgármester | **dr. Dancs Judit s.k.**  jegyző |