**Szám:** ÖNK/1-9/2024.

**ELŐTERJESZTÉS**

**Veszprém Megyei Jogú Város Önkormányzata**

**2024. szeptember 26-i**

**Közgyűlésére**

**Tárgy:** Döntés a Veszprém várostörténeti monográfia kiadásának támogatásáról, valamint a kiadás érdekében előzetes pénzügyi kötelezettségvállalás jóváhagyásáról

**Előterjesztő:** Porga Gyula polgármester

**Az előterjesztés előkészítésében részt vett:** Takács Zoltán irodavezető

Kovács Judit csoportvezető

Perlaki Claudia

szerkesztő, kulturális tanácsadó

**Az előterjesztést megtárgyalta:** Veszprém MJV Önkormányzata Közgyűlésének:

Közjóléti Bizottsága

Pénzügyi és Költségvetési Bizottsága

Városstratégiai és Városmarketing Bizottsága

Ügyrendi és Igazgatási Bizottsága

A döntés meghozatala **egyszerű** többséget igényel.

**Az előterjesztés törvényességi felülvizsgálatát végezte:**

dr. Lohonyai Bernadett

aljegyző, irodavezető

**Tisztelt Közgyűlés!**

A Veszprém Várostörténeti Monográfia Munkabizottság és a Szerkesztőbizottság 2024. április 10-én együttes ülést tartott, amelyen a munkabizottság tagjai és a szerkesztők egyetértőleg, egyhangú döntéssel elfogadták a Bizottság és a Szerkesztőség 2024. évi munkatervét.

A terv lényegében a Szerkesztőbizottság számára határozott meg rövidtávú feladatokat és határidőket azzal a céllal, hogy a monográfia megírása 2024-ben megkezdődhessen, készítését, költségigényét tervezni lehessen. Ennek értelmében a szerkesztők vállalták, hogy az első félévben kijelölik szerzőiket, véglegesítik a monográfia kereteit, meghatározzák a várható költségeket és döntenek a megvalósítás ütemezéséről.

Az évindító ülésen született döntés értelmében – a Munkabizottság megbízása alapján – a Szerkesztőbizottság a vállalt feladatot teljesítette. A szerkesztők megkeresték a felkérendő szerzőket, munkaülésen döntöttek a monográfia terjedelméről, jellegéről, a megvalósítás ütemtervéről és meghatározták az elkészítés és a kiadás költség igényét is.

A monográfia két kötetben, 25 szerzői ív terjedelemben, gazdag képanyaggal és a tudományos igénynek megfelelően mutatókkal, térképekkel felszerelve 2027-ben jelenne meg az alábbi tartalommal:

1. rész: Kezdetektől az államalapításig (szerk: Regenye Judit)

Veszprém város geológiája (Katona Lajos)

Veszprém és környékének régészeti leletei az első megtelepedéstől az államalapításig (Regenye Judit)

A római kor emlékei Veszprém környékén (Palágyi Sylvia)

A népvándorláskor és a honfoglalás kor Veszprém környékén a római provincia megszűnésétől az államalapításig (Perémi Ágota)

2. rész: Középkor 1000-1526-ig (szerk: Solymosi László főszerkesztő)

1000-től 1301-ig (Solymosi László)

1301-től 1526-ig (Karlinszky Balázs)

3. rész: Törökkor 1526-1711-ig (szerk: Pálffy Géza)

Püspöki székhelyből törökellenes végvár (Bagi Zoltán Péter)

Az oszmán-török Veszprém 1301-től 1526-ig (Sudár Balázs)

Veszprém a felekezetképződés korában (Hermann István)

4. rész: Újkor 1711-1914-ig (szerk: Hermann István)

A 18-19. század története (Hudi József)

A városkép alakulása (Brunner Attila)

5. rész: 20. század 1914-1990-ig (szerk: Nagy Szabolcs)

Az utolsó békeévek (Nagy Szabolcs)

Első Világháború (Nagy Szabolcs)

Forradalmak kora (Nagy Szabolcs)

Horthy-kor (Nagy Szabolcs)

Második Világháború (Nagy Szabolcs)

Koalíciós időszak és Rákosi-kor (Nagy Szabolcs)

1956 (Nagy Szabolcs)

Szocialista korszak (Nagy Szabolcs)

A kiadás intézményi hátterét a Laczkó Dezső Múzeum biztosítja, a projekt szakmai koordinációját a monográfia Szerkesztőbizottsága látja el. Elnök főszerkesztő: Prof. Dr. Solymosi László történész akadémikus, projektvezető titkár: Perlaki Claudia szerkesztő, kulturális tanácsadó.

A Közgyűlés 311/2019. (XII. 12.) határozatában rögzítette, hogy a monográfia megalkotásával egyetért, és elvi támogatása kinyilvánításán túl, hosszútávra szólóan gondoskodik a szükséges pénzügyi fedezet biztosításáról is.

A várostörténeti monográfia elkészítésének – szerkesztésének, megírásának és kiadásának – a Szerkesztőbizottság által összeállított előzetes számítása alapján becsült összköltsége közel 50,6 millió forint. Ebből a szellemi munka tiszteletdíja 22,5 millió forintot, a kiadás nyomdaköltsége idei ajánlati áron számolva 21 millió forintot tesz ki, a fennmaradó összeg a dologi kiadásokat fedezi. A monográfia elkészítésének pénzügyi fedezetét, különös tekintettel a több évre szóló szerződések mielőbbi megkötésének szükségességére, az Önkormányzat 2024. évben a folyóévi költségvetés módosításával, a 2025-2027. évekre vonatkozóan előzetes pénzügyi kötelezettségvállalásról szóló döntéssel tudja biztosítani:

2024. évre legfeljebb 1.600.000,- Ft,

2025. évre legfeljebb 8.000.000,- Ft,

2026. évre legfeljebb 13.000.000,- Ft,

2027. évre legfeljebb 28.000.000,- Ft összegben.

Kérem a Tisztelt Közgyűlést, hogy az előterjesztést megvitatni és a határozati javaslatot elfogadni szíveskedjék.

**Veszprém,** 2024. szeptember 9.

**Porga Gyula**

**HATÁROZATI JAVASLAT**

**Veszprém Megyei Jogú Város Önkormányzata Közgyűlésének**

**…/2024. (…) határozata**

**a Veszprém várostörténeti monográfia kiadásának támogatásáról, valamit a kiadás érdekében előzetes pénzügyi kötelezettségvállalás jóváhagyásáról**

Veszprém Megyei Jogú Város Önkormányzatának Közgyűlése megtárgyalta a *„Döntés a Veszprém várostörténeti monográfia kiadásának támogatásáról, valamint a kiadás érdekében előzetes pénzügyi kötelezettségvállalás jóváhagyásáról”* című előterjesztést, és az alábbi döntést hozta:

1. Veszprém Megyei Jogú Város Önkormányzatának Közgyűlése támogatja a Veszprém Várostörténeti Monográfia Munkabizottsága által elkészített, a Veszprém várostörténeti monográfia kiadásáról szóló munkatervben foglaltak megvalósítását a határozat mellékletében foglaltak szerint.
2. Veszprém Megyei Jogú Város Önkormányzatának Közgyűlése a Veszprém várostörténeti monográfia megvalósítása érdekében 2024. évben 1.600.000,- Ft, 2025. évben 8.000.000,- Ft, 2026. évben 13.000.000,- Ft, 2027. évben 28.000.000,- Ft összeget biztosít.
3. Veszprém Megyei Jogú Város Önkormányzatának Közgyűlése előzetes pénzügyi kötelezettséget vállal a Veszprém várostörténeti monográfia megvalósítása érdekében 2025. évben 8.000.000,- Ft, 2026. évben 13.000.000,- Ft, 2027. évben 28.000.000,- Ft összegben.
4. Veszprém Megyei Jogú Város Önkormányzatának Közgyűlése rögzíti, hogy a Veszprém várostörténeti monográfia megvalósítására 2024. évben Veszprém Megyei Jogú Város Önkormányzata Közgyűlésének a 2024. évi költségvetésről szóló 5/2024. (II. 29.) önkormányzati rendelet 2024. szeptember 27. napján hatályba lépő szövegében a 2. pontban meghatározott összeg szerepel.
5. Veszprém Megyei Jogú Város Önkormányzatának Közgyűlése vállalja, hogy a Veszprém várostörténeti monográfia megvalósítása érdekében a 2025., 2026. és 2027. évi költségvetésében a kötelezettségvállalást a 2. pontban megjelölt összegben szerepelteti.
6. Veszprém Megyei Jogú Város Önkormányzatának Közgyűlése felkéri a polgármestert, hogy a fedezet biztosításához szükséges intézkedéseket tegye meg.

**Határidő:** 2-3. és 5-6. pont: a 2025., 2026. és 2027. évi költségvetési rendelet készítése

**Felelős:** Porga Gyula polgármester

**A végrehajtás előkészítéséért felelős köztisztviselő**:

Takács Zoltán irodavezető

Fazekas Ildikó irodavezető

**Veszprém,** 2024. szeptember 26.

**Porga Gyula s.k. dr. Dancs Judit s.k.**

polgármester jegyző