**Szám:** ÖNK/1-9/2024.

**ELŐTERJESZTÉS**

**Veszprém Megyei Jogú Város Önkormányzata**

**2024. szeptember 26-i**

**Közgyűlésére**

**Tárgy**: Döntés az Eötvös Károly Könyvtár igazgatójának megbízásáról

**Előterjesztő:** dr.Hegedűs Barbara alpolgármester

**Az előterjesztés előkészítésében részt vett:** Takács Zoltán irodavezető

Kovács Judit csoportvezető

Szentai Kitti csoportvezető

**Az előterjesztést megtárgyalta:** Veszprém MJV Önkormányzat Közgyűlésének:

Közjóléti Bizottsága

Ügyrendi és Igazgatási Bizottsága

A döntés meghozatala **minősített** többséget igényel.

**Az előterjesztés törvényességi felülvizsgálatát végezte:**

dr. Lohonyai Bernadett

aljegyző, irodavezető

**Tisztelt Közgyűlés!**

Az Eötvös Károly Könyvtár igazgatójának, Dr. Baranyai Tamásnak a magasabb vezetői megbízatása 2024. november 30-án lejár.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Kulturális törvény), továbbá a kulturális intézményben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendeletek módosításáról szóló 39/2020. (X. 30.) EMMI rendelet (a továbbiakban: EMMI rendelet) alapján az Eötvös Károly Könyvtár igazgatói munkakörének betöltésére pályázatot kellett kiírni.

A pályázati felhívás tartalmáról és a Véleményező Bizottság felállításáról átruházott hatáskörben eljárva Veszprém Megyei Jogú Város Önkormányzata Közgyűlésének Közjóléti Bizottsága 2024. júniusban döntött a 128/2024. (VI. 17.) és 129/2024. (VI. 17.) határozatával.

A Közjóléti Bizottság az EMMI rendelet alapján a munkakör betöltéséhez az alábbi feltételeket jelölte meg:

* cselekvőképesség
* büntetlen előélet és a pályázó nem áll a tevékenység folytatását kizáró foglalkozástól eltiltás hatálya alatt
* iskolai végzettség: szakirányú felsőfokú végzettség és szakképzettség
* államháztartási és vezetési ismereteket nyújtó, legalább 120 órás képzés igazolt elvégzése. Ennek hiányában a vezető állású munkavállalói munkakör betöltését követő két éven belül köteles a képzést elvégezni és az azt igazoló okiratot be kell mutatni a munkáltatói jogkör gyakorlójának. Aki a képzést határidőben nem végzi el és a képzés elvégzését igazoló okiratot nem mutatja be, a munkakörben nem foglalkoztatható tovább. Mentesül a képzés elvégzésének kötelezettsége alól, aki jogász vagy közgazdász szakképzettséggel rendelkezik vagy a képzést az intézményvezetői munkakör betöltését megelőzően elvégezte és azt okirattal igazolja.
* Közös Európai Referenciakeret (KER) szerinti B2 szintet elérő idegennyelv-ismeret
* a pályázó végzettségének és szakképzettségének vagy az intézmény alaptevékenységének megfelelő jogviszonyban legalább ötéves szakmai gyakorlat (a kulturális intézmény alaptevékenységéhez igazodó vagy az ellátandó kulturális szakfeladatnak megfelelő munkakörben eltöltött idő)
* a megbízás időpontjában vezetői gyakorlattal való rendelkezés (intézményvezetői vagy szervezeti egység vezetői munkakörben eltöltött idő)
* végzettségének és szakképzettségének vagy az intézmény alaptevékenységének megfelelő, kiemelkedő szakmai vagy szakirányú tudományos tevékenység
* egészségügyi alkalmasság
* vagyonnyilatkozat-tételi eljárás lefolytatása.

A pályázathoz csatolni kellett:

* motivációs levél
* fényképes szakmai önéletrajz
* 3 hónapnál nem régebbi erkölcsi bizonyítvány
* foglalkozás-egészségügyi orvosi igazolás a pályázó egészségügyi alkalmasságáról
* iskolai végzettséget igazoló okirat(ok) hitelt érdemlő igazolása
* idegennyelv-ismeret hitelt érdemlő igazolása (államilag elismert komplex típusú középfokú nyelvvizsga-bizonyítvány vagy azzal egyenértékű okirat vagy szakmai gyakorlat külföldi teljesítéséről szóló igazolás)
* legalább ötéves szakmai gyakorlat hitelt érdemlő igazolása
* vezetői gyakorlat hitelt érdemlő igazolása
* államháztartási és vezetési ismereteket nyújtó, legalább 120 órás képzés elvégzéséről szóló okirat hitelt érdemlő igazolása, ennek hiányában nyilatkozat arról, hogy a képzést a vezetői munkakör betöltését követő két éven belül elvégzi és az erről szóló igazolást a munkáltatói jogkör gyakorlójának bemutatja
* kiemelkedő szakmai vagy szakirányú tudományos tevékenység hitelt érdemlő igazolása (pl. kutatási, publikációs vagy oktatási munkák bemutatása, projektben való részvétel igazolása)
* az intézmény vezetésére vonatkozó részletes szakmai és vezetési program
* bérigény megjelölése (havi személyi alapbér bruttó összege Ft-ban, egyéb személyi juttatások juttatási formánként havi szinten összesen bruttó Ft-ban)
* a pályázó nyilatkozata arról, hogy nem áll cselekvőképességet korlátozó vagy kizáró gondnokság alatt
* a pályázó nyilatkozata arról, hogy a pályázati anyagában foglalt személyes adatainak a pályázati eljárással összefüggő kezeléséhez hozzájárul
* a pályázó nyilatkozata arról, hogy megválasztása esetén vagyonnyilatkozat-tételi kötelezettségének eleget tesz
* a pályázó nyilatkozata arról, hogy megválasztása esetén az Mt. 211. §-a szerinti összeférhetetlenség fennáll-e, megjelölve az összeférhetetlenség konkrét jellegét, formáját
* a pályázó nyilatkozata arról, hogy a közgyűlésen zárt ülésen történő tárgyalást kér-e vagy sem
* a pályázó nyilatkozata arról, hogy az intézmény vezetésére, fejlesztésére vonatkozó szakmai programja Veszprém város honlapján megjelentetésre kerülhet-e vagy sem (a nyilatkozat letölthető a [www.veszprem.hu](http://www.veszprem.hu) honlap Hirdetmények/Állásajánlatok menüből).

A pályázat alapján a munkaviszony/vezetői megbízás öt év határozott időtartamra jön létre, 2024. december 1. napjától 2029. november 30. napjáig.

A pályázati felhívásra 2024. augusztus 23. napjáig 1 db pályázat érkezett Dr. Baranyai Tamás igazgató részéről. A pályázati dokumentáció megtekinthető a Polgármesteri Hivatal 304-es irodájában.

A jogszabály szerinti összetétel alapján felállított Véleményező Bizottság 2024. szeptember 9. napján tartotta meg ülését. A bizottság tagjai:

Dr. Hegedűs Barbara alpolgármester,

Halmay Gábor, a Közjóléti Bizottság elnöke,

Kiss Gábor, a zalaegerszegi Deák Ferenc Város és Megyei Könyvtár igazgatója, a Magyar Könyvtárosok Egyesülete képviseletében,

Bihari Margit, az Eötvös Károly Könyvtár munkatársa, az intézményben működő üzemi tanács képviseletében.

A bizottságnak nem volt szakszervezeti delegált tagja, mivel az intézményben nem működik képviselettel bíró szakszervezet.

A szakmai bizottság 4 tagja megvizsgálta és értékelte a pályázatot, amelyet formai szempontból érvényesnek talált.

**Dr. Baranyai Tamás** a vezetői állás betöltéséhez szükséges előírt feltételekkel rendelkezik: cselekvőképes, büntetlen előéletű, nem áll a tevékenység folytatását kizáró foglalkozástól eltiltás hatálya alatt, a jogszabályban meghatározott szakirányú felsőfokú végzettséggel és szakképzettséggel, idegennyelv-ismerettel és az elvárt szakmai gyakorlattal, vezetői gyakorlattal, tudományos tevékenységgel rendelkezik, a kért okiratokat hiánytalanul benyújtotta. A Berzsenyi Dániel Tanárképző Főiskolán 1992-ben végzett könyvtáros szakon, majd történelem szakos általános iskolai tanár, német szakos nyelvtanár, okleveles angol nyelv és irodalom szakos középiskolai tanár diplomát, majd nyelvtudományok tudományágban PhD fokozatot szerzett. Német és angol nyelvtanári diplomái felsőfokú „C” típusú nyelvvizsgának felelnek meg, az államháztartási és vezetési ismereteket nyújtó 120 órás képzést 2020-ban teljesítette. 2019. december 1-től az Eötvös Károly Könyvtár igazgatója, 2005-2007. között az Amerikai Kuckó igazgatója, illetve 12 évig általános iskolai tanár és iskolakönyvtáros volt. 2006-2009. között hazai és nemzetközi szaktudományos konferenciákon tartott előadásokat, 2009-2012. között magyar és idegen nyelvű tanulmányai jelentek meg lektorált folyóiratokban.

A Magyar Könyvtárosok Egyesülete képviseletében a Bizottság munkájában résztvevő könyvtári szakértő véleményében kifejtette, a pályázó az intézmény jelenlegi vezetője, így részleteiben ismeri a könyvtár jelenlegi helyzetét, a főépület és a fiókkönyvtárak fizikai állapotát, a munkatársi gárdát, a szolgáltatások szervezését. Szakmai programjában mindezekről átfogó képet adott igazgató úr, továbbá fejlesztési elképzeléseit, terveit is tartalmazza a pályázata, amit a szakértő elfogadásra javasolt a Közgyűlésnek.

Az üzemi tanács által delegált képviselő ismertette a 2024. szeptember 9-én lebonyolított titkos szavazás eredményét. A szavazásra jogosultak száma 54 fő, szavazott 45 fő, az érvényes szavazatok száma 45 db. Dr. Baranyai Tamás 38 db támogató szavazatot kapott.

Ezt követően a Véleményező Bizottság meghallgatta a pályázót, és az alábbiak szerint foglalt állást:

A Bizottság 4 igen szavazattal azt javasolja a Közgyűlésnek, hogy Dr. Baranyai Tamás jelenlegi igazgatót újabb öt évre bízza meg az Eötvös Károly Könyvtár igazgatói munkakörének ellátásával a 2024. december 1. napjától 2029. november 30. napjáig terjedő időtartamra.

A Bizottság kifejezte elismerését és elégedettségét igazgató úr eddigi munkájával kapcsolatosan, a munkavállalók támogatását, a szakértő véleményét is figyelembe véve hozta meg támogató döntését.

A vezetői megbízásról a Véleményező Bizottság véleményének figyelembevételével Veszprém Megyei Jogú Város Önkormányzatának Közgyűlése dönt. A vezetői megbízáshoz a kulturális és innovációs miniszter egyetértése szükséges. Ha a miniszter a fenntartó erre irányuló javaslatának kézhezvételétől számított 30 napon belül nem hoz döntést, úgy kell tekinteni, hogy a javaslatban foglaltakkal egyetért.

Dr. Baranyai Tamás nem kérte zárt ülés tartását.

A döntést Veszprém Megyei Jogú Város Önkormányzata Közgyűlésének az Önkormányzat Szervezeti és Működési Szabályzatáról szóló 39/2014. (X. 31.) önkormányzati rendelet 42. § (2) bekezdése és Magyarország helyi önkormányzatairól szóló 2011. évi CLXXXIX. törvény 42. § 2. pontja alapján minősített többséggel kell meghozni.

Kérem a Tisztelt Közgyűlést, hogy az előterjesztést megtárgyalni és a határozati javaslatot elfogadni szíveskedjen.

**Veszprém,** 2024. szeptember 10.

**dr. Hegedűs Barbara**

**HATÁROZATI JAVASLAT**

**Veszprém Megyei Jogú Város Önkormányzata Közgyűlésének**

**…/2024. (…) határozata**

**az Eötvös Károly Könyvtár igazgatójának megbízásáról**

Veszprém Megyei Jogú Város Önkormányzata Közgyűlése megtárgyalta a *„Döntés az Eötvös Károly Könyvtár igazgatójának megbízásáról”* című előterjesztést, és az alábbi döntést hozta:

1. Veszprém Megyei Jogú Város Önkormányzatának Közgyűlése az Eötvös Károly Könyvtárban határozatlan idejű munkaviszonnyal rendelkező Dr. Baranyai Tamást megbízza az intézmény igazgatói munkakörének ellátásával 2024. december 1. napjától 2029. november 30. napjáig terjedő időtartamra.
2. Veszprém Megyei Jogú Város Önkormányzatának Közgyűlése felkéri a polgármestert, hogy a kulturális és innovációs minisztertől a megbízáshoz szükséges egyetértés megkéréséről gondoskodjék.
3. Veszprém Megyei Jogú Város Önkormányzatának Közgyűlése felkéri a polgármestert, hogy az igazgatói munkakör betöltéséhez szükséges munkáltatói okiratok elkészíttetéséről gondoskodjon.

**Határidő:** 2. pont: 2024. október 15.

3. pont: 2024. november 30.

**Felelős:** Porga Gyula polgármester

**A végrehajtás előkészítéséért felelős köztisztviselő:**

2. pont: Kovács Judit csoportvezető

3. pont: Szentai Kitti csoportvezető

**Veszprém,** 2024. szeptember 26.

|  |  |
| --- | --- |
| **Porga Gyula s.k.** | **dr. Dancs Judit s.k.** |
| polgármester | jegyző |